Document ID: 32009L0067

32009L0067
L 222/1
SLUŽBENI LIST EUROPSKE UNIJE
13.07.2009.
DIREKTIVA 2009/67/EZ EUROPSKOG PARLAMENTA I VIJEĆA
od 13. srpnja 2009.
o ugradbi uređaja za osvjetljavanje i svjetlosnu signalizaciju na motorna vozila na dva ili tri kotača
(Kodificirana verzija)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 95.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
u skladu s postupkom utvrđenim u članku 251. Ugovora (2),
budući da:
(1)
Direktiva Vijeća 93/92/EEZ od 29. listopada 1993. o ugradbi uređaja za osvjetljavanje i signalizaciju na motorna vozila na dva ili tri kotača (3) je nekoliko puta znatno izmijenjena (4). Radi jasnoće i racionalnosti spomenuta Direktiva se treba kodificirati.
(2)
Direktiva Vijeća 93/92/EEZ je jedna od posebnih direktiva o sustavu EZ homologacije tipa utvrđenog u Direktivi Vijeća 92/61/EEZ od 30. lipnja 1992. o homologaciji tipa motornih vozila na dva ili tri kotača, kako je zamijenjena Direktivom 2002/24/EZ Europskog parlamenta i Vijeća od 18. ožujka 2002. o homologaciji tipa motornih vozila na dva ili tri kotača (5) i utvrđuje tehničke propise o projektiranju i konstrukciji motornih vozila na dva ili tri kotača s obzirom na ugradbu uređaja za osvjetljavanje i svjetlosnu signalizaciju. Ti se tehnički propisi odnose na usklađivanje zakonodavstava država članica kako bi se omogućila primjena postupka EZ homologacije tipa utvrđenog u Direktivi 2002/24/EZ koji se primjenjuje u odnosu na svaki tip vozila. Zbog toga se odredbe utvrđene u Direktivi 2002/24/EZ koje se odnose na sustave, sastavne dijelove i zasebne tehničke jedinice motornih vozila na dva ili tri kotača primjenjuju na ovu Direktivu.
(3)
U svakoj državi članici uređaji za osvjetljavanje i svjetlosnu signalizaciju ugrađeni na motorna vozila na dva ili tri kotača trebaju pokazati određena tehnička svojstva utvrđena obvezujućim odredbama. Potrebno je sastaviti usklađene zahtjeve o ugradbi tih uređaja kako bi se omogućilo da se postupak EZ homologacije tipa utvrđen u Direktivi 2002/24/EZ primijeni na svako takvo vozilo.
(4)
Treba navesti da se uređaji za osvjetljavanje homologirani za tip vozila kategorija M1 i N1 u skladu s odgovarajućim direktivama također mogu ugraditi na motorna vozila na dva ili tri kotača. Potrebno je također omogućiti da se dopusti izborna ugradba prednjih svjetala za maglu, stražnjih svjetala za maglu, svjetala za vožnju unatrag i uređaja upozornog signala opasnosti na mopede s tri kotača i lake četverocikle.
(5)
Radi lakšeg pristupa tržištima država nečlanica u pogledu motocikala na dva kotača, treba postojati istovjetnost između zahtjeva ove Direktive i zahtjeva Pravilnika br. 53 Gospodarske komisije Ujedinjenih naroda za Europu (6) (UNECE).
(6)
Ova Direktiva ne utječe na obveze država članica u odnosu na rokove prenošenja u nacionalno pravo i primjenu direktiva utvrđenih u Prilogu VII. dijelu B,
DONIJELI SU OVU DIREKTIVU:
Članak 1.
Ova se Direktiva primjenjuje na ugradbu uređaja za osvjetljavanje i svjetlosnu signalizaciju na sve tipove vozila iz članka 1. Direktive 2002/24/EZ.
Članak 2.
Postupak kojim se uređuje dodjeljivanje EZ homologacije tipa sastavnog dijela u odnosu na ugradbu uređaja za osvjetljavanje i svjetlosnu signalizaciju na tip motornih vozila na dva ili tri kotača i uvjeti kojima se uređuje slobodno kretanje takvih vozila je onaj kako je utvrđeno u Direktivi 2002/24/EZ.
Članak 3.
1. U skladu s člankom 11. Direktive 2002/24/EZ ovim se potvrđuje istovrijednost između zahtjeva utvrđenih u ovoj Direktivi za motocikle na dva kotača i onih utvrđenih u Pravilniku br. 53 UNECE-a.
2. Nadležna tijela država članica koja dodjeljuju EZ homologaciju tipa sastavnog dijela prihvaćaju homologacije dodijeljene u skladu sa zahtjevima Pravilnika br. 53 UNECE-a kao i oznake homologacije tipa sastavnog dijela umjesto odgovarajućih homologacija dodijeljenih u skladu sa zahtjevima ove Direktive.
Članak 4.
Izmjene potrebne za prilagodbu tehničkom napretku zahtjeva priloga od I. do VI. donose se u skladu s postupkom iz članka 18. stavka 2. Direktive 2002/24/EZ.
Članak 5.
1. Države članice ne smiju, zbog razloga koji se odnose na ugradbu uređaja za osvjetljavanje i svjetlosnu signalizaciju:
-
odbiti dodjeljivanje EZ homologacije tipa s obzirom na tip motornog vozila na dva ili tri kotača, ili
-
zabraniti registraciju, prodaju ili početak uporabe motornih vozila na dva ili tri kotača,
ako je ugradba uređaja za osvjetljavanje i svjetlosnu signalizaciju u skladu sa zahtjevima ove Direktive.
2. Države članice odbijaju dodjeljivanje EZ homologacije tipa za svaki novi tip motornog vozila na dva ili tri kotača zbog razloga koji se odnose na ugradbu uređaja za osvjetljavanje i svjetlosnu signalizaciju ako nisu ispunjeni zahtjevi ove Direktive.
3. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 6.
Direktiva 93/92/EEZ, kako je izmijenjena Direktivom navedenom u Prilogu VII. dijelu A stavlja se izvan snage bez utjecanja na obveze država članica u odnosu na rokove prenošenja u nacionalno pravo i primjenu direktiva utvrđenih u Prilogu VII. dijelu B.
Upućivanja na Direktivu koja je izvan snage smatra se upućivanjima na ovu Direktivu i tumači se u skladu s korelacijskom tablicom u Prilogu VIII.
Članak 7.
Ova Direktiva stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2010.
Članak 8.
Ova je Direktiva upućena državama članicama.
Sastavljeno u Bruxellesu 13. srpnja 2009.

Labels: 8
1
15